Pta-gyselaarsdrama: Aantygings word ondersoekDanie Small het glo vanuit dié hoekvenster van sy huis op mense geskiet. Foto: Verskaf Die polisie is bewus van gerugte wat die ronde doen dat Danie Small (53) moontlik voorheen met die gereg gebots het en as ŉ moeilikheidmaker beskou is in die veiligheidskompleks in Pretoria waar hy Woensdag drie mense doodgeskiet het en toe selfmoord gepleeg het. Maroela Media het vroeër berig die gyselaarsdrama het Woensdag teen 12:30 in The Meadows-veiligheidskompleks in Moreletapark begin en teen 22:00 was Small en drie van sy bure, Edward Gobey, Jannie Earle, Johannes van der Zwaard, dood. Small het glo ŉ buurvrou met klippe gegooi waarna die kompleks se veiligheidsbestuurder, Gobey, en die polisie ontbied is. Gobey, Earle en Van der Zwaard is kort daarna doodgeskiet voordat Small twee polisiebeamptes en drie veiligheidswagte as gyselaars geneem het. Hy het uit ŉ hoekvenster op die boonste verdieping van sy huis geskiet. Die gyselaars, wat in Small se voortuin vasgekeer was, is later deur die polisie se spesiale taakmaglede gered waarna Small se liggaam in sy huis gevind is. Min inligting is tot dusver oor Small bekend. Hy en sy vrou, wat nie tydens die voorval by die huis was nie, het sowat 15 jaar gelede hul huis in die veiligheidkompleks laat bou. “Ons het saam hier gebou. Ek wens mense kon Danie van daardie tyd ken. Ons het nooit oor en weer gekuier nie, maar as ons iets hier by die huis gedoen het, was Danie altyd daar om te help. Hy was altyd vriendelik en bereid om te help,” het ŉ buurvrou oor die naweek aan Maroela Media gesê. Sy kan nie werklik onthou wanneer dinge sleg begin raak het nie. “Dit het veral erg begin raak ná die hondepisode,” het sy wel gesê. Daar word beweer dat hy Earle se hond twee jaar gelede doodgemaak het. “Hy en sy vrou het opgehou om almal te groet en het dwarsdeur almal gekyk asof ons nie bestaan nie. Meer onlangs het hy ons begin vloek as ons dit buite ons huise sou waag. Ons het nooit daarop reageer nie en het alle oogkontak vermy as ons ry. Ons het later gehoor dat hy glo ‘ons’ het hom gebreek. Ek weet nie wie almal by ‘ons’ ingesluit is nie, maar al sy direkte bure was beslis nie gewild nie.” Die polisie het ná Small se dood bevestig dat hy drie gelisensieerde vuurwapens gehad het. Gerugte het die ronde gedoen dat Small ŉ oud-recce was, maar dit is deur die Suid-Afrikaanse Spesmagte-vereniging ontken. Die vereniging het Small se naam ook op sy “Wall of Shame” gesit. Inwoners beweer dat daar voorheen strafregtelike klagte van roekelose bestuur, aanranding en diefstal teen hom ingedien is, maar dat dit nie duidelik is wat daarvan geword het nie. Kapt. Dave Miller, polisiewoordvoerder, het Maandag aan Maroela Media gesê die polisie is bewus van die aantygings teen Small en dat dit deel vorm van die polisie se geregtelike doodsondersoek. “Die ondersoek duur onverpoosd voort en daar word vasgestel of daar nog sake teen hom is en wat die aard daarvan is. Sodra die ondersoek afgehandel is sal meer ingeligte gevolgtrekkings gemaak kan word.” Miller het gesê dit is moeilik om te bepaal hoe lank die ondersoek sal duur. “Die bewerings moet behoorlik ondersoek word deur nodige rolspelers te ondervra. Daar moet ook gewag word vir die uitslae van die ballistiese en nadoodse ondersoek.” Intussen is ŉ gedenkbyeenkoms Sondag by die kompleks gehou waar familielede van die slagoffers hulde gebring het aan hul geliefdes. Die beheerliggaam het gesê daar is nog baie onbeantwoorde vrae, maar dat die vrae aan die betrokke owerhede gerig is.